HØRINGSSVAR fra Fagforbundet teoLOgene: A**dgangen til å vektlegge samlivsform ved tilsetting i Den norske kirke.**

Fagforbundet teoLOgene takker for muligheten for å levere høringsuttalelse til **høringen om adgangen til å vektlegge samlivsform ved tilsetting i Den norske kirke. (Dnk)**

Fagforbundet teoLOgene mener det nå er på overtid og få en **ikke-diskriminerende**, mer stabil og forutsigbar situasjon i hele Dnk knyttet til ansettelsespolitikken. Fagforbundet teoLOgene anser det som svært problematisk at vi fortsatt har en situasjon i deler av Dnk når det gjelder forskjellsbehandling i ansettelsesprosesser knyttet likestillings og diskrimineringsloven §6 (B 13). Fagforbundet teoLOgene kan selvfølgelig heller ikke nå, og i tråd med det vi alltid har ment, akseptere at tilsettingsmyndighetene i Dnk benytter adgangen i likestillings- og diskrimineringsloven §30 til å vektlegge samlivsform ved ansettelser.

Det er på høy tid å få en arbeidsrettslig bestemmelse som binder alle ansettelsesorganer i Dnk og skaper stabilitet på området. Vi ser stadig forsøk på det som ikke kan oppfattes som annet enn omkamper på tidligere fattede vedtak.

Det er svært viktig å sikre en ansvarlig ansettelsespolitikk som har brei legitimitet i kirken og samfunnet for øvrig. I tillegg til at det er svært problematisk for de som opplever spørsmål knyttet til sin samlivsform ved ansettelser, er det også et omfattende problem for rekruttering og omdømme til Dnk som arbeidsplass. Når det gjelder den akutte nødvendigheten for økt rekruttering av kirkelige ansatte, særlig vigslede stillinger, har ikke Dnk råd til mer av denne usikkerheten, som praksisen om å etterspørre samlivsform skaper for søkere til disse stillingene.

Det bør nå fattes vedtak som sikrer en mer stabil og helhetlig ansettelsespolitikk i hele kirken. Som fagforening ønsker vi derfor selvfølgelig velkommen forslaget som nå er ute på høring, i tråd med våre forpliktede vedtak forankret hos våre medlemmer.

Fagforbundet teoLOgene sitt standpunkt om at Dnk skal ha en ikke-diskriminerende ansettelsespolitikk, er et standpunkt som vi har stått for så lenge vår fagforening har eksistert.

Forslaget som er ute på høring går ut på at tilsettingsorganer i Dnk ikke skal forskjellsbehandle søkere på grunn av likekjønnet samlivsform**. Dette støtter vi!**

Situasjonen er dessverre fortsatt slik i deler av Dnk, at vi mener det er på overtid å få mer bindende bestemmelser til for å få ryddet opp i dette. Det må nå sikres en ansvarlig ansettelsespolitikk i Dnk. Vi mener også at en slik bindende bestemmelse må inn i personalreglementet. En helhetlig ansvarlig ansettelsespolitikk som ikke diskriminerer, er på høy tid!

Fagforbundet teoLOgene mener også at det må tydeliggjøres hvilke virkemidler kirkeråd og KM har, der det evt skulle vise seg at en ikke følger opp vedtak på dette. Vi mener at det er avgjørende viktig at dette blir klargjort før kirkemøtets behandling av saken i august.

For Fagforbundet teoLOgene

Thore Wiig Andersen

leder